**SELETUSKIRI**

**maaeluministri määruse “Maaeluministri 3. veebruari 2017. a määruse nr 14 “Põllumajandusettevõtja tulemuslikkuse parandamise investeeringutoetus” muutmine”**

**eelnõu juurde**

**1. Sissejuhatus**

Maaeluministri määrus kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 67 lõike 2 alusel “Eesti maaelu arengukava 2014−2020” (edaspidi *arengukava*) tegevuse liigi 4.1 “Investeeringud põllumajandusettevõtete tulemuslikkuse parandamiseks” (edaspidi *meede 4.1*) rakendamiseks.

Maaeluministri 3. veebruari 2017. a määruse nr 14 “Põllumajandusettevõtja tulemuslikkuse parandamise investeeringutoetus” (edaspidi *kehtiv määrus*) muutmise määrusega (edaspidi *eelnõu*):

* kehtestatakse köögiviljakasvatajatele ja kartulikasvatajatele, kes teevad investeeringu niisutussüsteemi rajamiseks, maksimaalseks toetuse määraks 70 protsenti toetatava tegevuse abikõlbliku kulu maksumusest;
* lisatakse eelistus investeeringule, mis aitab kaasa bioohutusnõuete täitmisele;
* lisatakse eelistus investeeringule, mis vähendab elektrienergiaga varustatuse katkemise riski;
* lisatakse eelistus taotlejale, kes on noor ettevõtja ja kellele on määratud toetus arengukava meetmest 6.1 “Noorte põllumajandustootjate tegevuse alustamineˮ;
* lisatakse eelistus noorele ettevõtjale, kellel on põllumajandusharidus.

Eelnõuga kavandatavad muudatused aitavad vähendada põllumajandustootmisega seotud riske.

Määruse eelnõu ja seletuskirja koostas Maaeluministeeriumi põllumajanduspoliitika osakonna põllumajandus- ja toidusektori arengu büroo peaspetsialist Harry Pässa (625 6527, harry.passa@agri.ee). Juriidilise ekspertiisi määruse eelnõule tegi Maaeluministeeriumi õigusosakonna nõunik Jaana Lepik (625 6202, jaana.lepik@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Eelnõu koosneb 11 punktist.

**Eelnõu punktiga 1** kehtestatakse senisest rangemad tingimused nendele taotlejatele, kes tegutsevad määruse tähenduses tunnustamata tootjarühmana lehmapiima, teravilja või õliseemnete turustamisega.

Edaspidi peab lehmapiima, teravilja või õliseemnete turustamisega tegeleva tunnustamata tootjarühma vähemalt viie sõltumatu liikme põllumajandustoodete müügitulu olema üle 14 000 euro. See, kas tegemist on lehmapiima, teravilja või õliseemnete turustamisega tegeleva tootjarühmaga, tehakse kindlaks tootjarühma müügitulu või tootjarühma liikmete kogu müügitulu alusel. Kui tunnustamata tootjarühma liikmete kogu müügitulust üle 50 protsendi teeniti lehmapiima, teravilja või õliseemnete müügist, on kehtiva määruse § 26 lõike 2 kohaselt tegemist piimatootmise, teravilja või õliseemne kasvatamise tegevusvaldkonnas tegutseva tootjarühmaga.

Piimatootmise, teravilja või õliseemne kasvatamise valdkonnas tegutsevate ja meetme 4.1 raames toetust taotlevate tunnustamata tootjarühmade ja nende liikmete müügitulu nõuded ühtlustakse maaeluministri 6. juuli 2017. a määrusega nr 52 “Tootjarühma tunnustamise taotlemise ja taotluse menetlemise täpsem kordˮ kehtestatud samasisuliste nõuetega. Nimetatud määruse kohaselt peab lehmapiima, teravilja või õliseemnete või nende töötlemisel saadud toodete turustamisest saadud müügitulu olema vähemalt 350 000 eurot. Tunnustatud tootjarühmadele on kehtestatud hulk nõudeid, millele nad peavad tunnustuse taotlemisel ja kogu oma tegutsemise ajal vastama. Nõuete eesmärk on tagada tootjarühma ühtsus ning huvi tegevuse arendamise vastu. Näiteks peab tootjarühmal olema põhitootele tootmiseeskiri, mis kehtestab liikmetele nõuded põhitoote tootmisele, töötlemisele ning ühisele turustamisele eesmärgiga tõsta toote kvaliteeti ning tugevdada liikmete koostööd.

Seetõttu peaksid tulundusühistud, kes on loobunud tunnustuse taotlemisest ja kohustusest järjepidevalt täita tunnustatud tootjarühmale kehtestatud nõudeid, kuid kes samas soovivad toetuse saamisel tunnustatud tootjarühmaga võrdseid tingimusi, vastama toetuse taotlemisel vähemalt samaväärsetele nõuetele.

Muus tegevusvaldkonnas tegutseva tunnustamata tootjarühma või tema liikmete omatoodetud põllumajandustoodete müügitulu kokku peab taotluse esitamisele vahetult eelnenud majandusaastal ületama 14 000 eurot. Liikmete müügitulu võetakse sarnaselt piimatootmise või teravilja või õliseemne kasvatamise tegevusvaldkonnas tegutseva tootjarühma müügituluga arvesse eelkõige juhul, kui tootjarühm on uus ning müügitulu veel teeninud ei ole (tootjarühma liikmete müügitulu kokku peab olema vähemalt 14 000 eurot). Väiksema müügitulu nõue muude tegevusvaldkondade puhul on põhjendatud, pidades eelkõige silmas valdkondi, kus ühistegevus on vähearenenud ning müügitulu on väike, nagu näiteks mesindus ja aiandus.

**Eelnõu punktis 2** täpsustatakse, milliste nõuete rikkumise eest ei tohi toetuse taotlejal olla karistusregistris kehtivaid karistusandmeid.

Eelnõu kohaselt ei tohi toetuse taotlejal olla ka karistusregistrisse kantud karistusandmeid karistusseadustiku (edaspidi *KarS*) § 551 lõike 2 ning §-de 209‒213 ja 216 alusel. Näiteks KarS‑i §-s 264 on sätestatud, millist karistust kohaldatakse, kui looma suhtes on toime pandud lubamatu tegu, ning KarS-i § 522 ja § 551 punkti 2 alusel võib nimetatud teo eest lisakaristusena kohaldada looma pidamise keeldu. KarS-i §-des 364 ja 365 on sätestatud keskkonnavastased süüteod, keskkonna saastamine ja keskkonna saastamine ettevaatamatusest, millega on muu hulgas tekitatud kahju ka loomadele. Kuna nimetatud nõuded on seotud loomade tervise ja heaolu tagamisega, siis on põhjendatud jätta toetusest ilma ettevõtjad, kes neid nõudeid ei täida.

Arvestades asjaolu, et toetust antakse riigieelarvest, sealhulgas Euroopa Liidu vahenditest, mille hulk on piiratud, on oluline, et nimetatud toetust saaksid kasutada üksnes õiguskuulekad ettevõtjad, kes täidavad tema tegevusvaldkonda reguleerivatest õigusaktidest tulenevaid nõudeid.

Riigikohtu otsusele nr 3-3-1-85-14 tuginedes on välja toodud väär- ja kuriteod, mille toimepanemise korral on põhjust kahelda taotleja tahtes või võimekuses korraldada oma tegevust toetatavas tegevusvaldkonnas õiguspäraselt. Asjaomase süüteo toime pannud taotleja ei vasta toetuse saamise nõuetele ja temale toetust ei anta.

**Eelnõu punktiga 3**  lisataksekaasnevatoetatava tegevusena loomapidamishoonet ümbritseva aia ostmine ja vajaduse korral ka selle paigaldamine.

Loomapidamishoonet ümbritsev aed on üks võimalikest bioohutusmeetmetest, mis aitab ära hoida loomataudi levikut, takistades loomapidamishoonet ümbritsevale alale mets- ja koduloomade pääsemist. Ümbritseva aia ostmine ja paigaldamine ei ole iseseisev investeering, vaid on toetatav üksnes koos § 4 lõikes 1 sätestatud põhiinvesteeringuga.

**Eelnõu punktis 4** sätestatakse, et ka köögivilja- ja kartulikasvatajale, kes taotlevad toetust niisutussüsteemi investeeringuteks, antakse toetust kuni 70 protsenti toetatava tegevuse abikõlbliku kulu maksumusest.

Kliima muutustest põhjustatud riskid avaldavad otsest mõju põllumajandustootjate sissetulekule ning nende põllumajandustoodangu suurusele. Viimastel aastatel on kuumade ja sademevaeste suvede osakaal suurenenud, mistõttu on aiandusettevõtjad, kellel puudub võimalus oma põlde niisutada, kaotanud märgatava osa oma saagist. Veepuudus mõjutab eriti köögivilja ja kartuli saagikust. Investeeringud niisutussüsteemi, sealhulgas kahepoolse reguleerimisega maaparandussüsteemi, uude kastmistehnoloogiasse ja muusse sellisesse valdkonda aitavad köögivilja- ja kartulikasvatajatel vähendada ilmastikust tulenevaid riske.

**Eelnõu punktides 6 ja 8** tehtavad muudatused käsitlevad andmete ja dokumentide esitamist elektrigeneraatori ostmise kavandamisel ja põllumajandushariduse tõendamisel, kui nende eest soovitakse hindamisel saada hindepunkte. Kui toetust taotletakse elektrigeneraatori ostmiseks, peab toetuse taotleja esitama andmed elektrigeneraatori võimsuse kohta ja selle tootmisüksuse vajaliku võimsuse kohta, kuhu elektrigeneraator paigaldatakse. Andmed võimsuse kohta esitatakse kilovattides.

Investeering elektrigeneraatorisse vähendab elektrienergiaga varustatuse katkemise riski ja on põllumajandustootjale üks võimalus maandada tootmisega seotud riske. Põllumajanduslikus tootmisprotsessis on elektrikatkestusel eriti suur mõju loomade tervisele (näiteks põrsastel tekib kuumal ajal ülekuumenemise oht) ja võib põhjustada olulist toodangu langust (näiteks kõrge toodanguga piimalehmadel lüpsikorra rikkumine).

Ostetava elektrigeneraatori võimsus peab tagama tootmisüksuse, nagu näiteks lauda, kuivati või hoidla, tööprotsessi jätkumise võimaliku elektrikatkestuse korral. Elektrigeneraatori võimsust ja tootmisüksuse tööks vajalikku võimsust saab toetuse taotleja tõendada tehniliste dokumentide alusel, nagu näiteks tehniline pass, elektriprojekt ja muu selline dokument. Eeltoodut kohaldatakse siis, kui taotleja soovib saada asjakohase hindamiskriteeriumi alusel hindepunkte.

Põllumajandushariduse omandamise eest hindepunktide saamiseks tuleb esitada oma haridust tõendav dokument. Taotlejal peab hindepunkti saamiseks olema põllumajandusalane keskeriharidus või põllumajandusalane kõrgharidus või kutseseaduse § 4 lõike 4 kohane kutsekvalifikatsiooniraamistiku 4. tase põllumajandustootmise valdkonnas või Eesti hariduse infosüsteemis enne 2013. aasta 1. septembrit registreeritud õppekavale vastav põllumajandusalane kutseharidus. Isiku haridustaseme määrab kõrgeim formaalharidussüsteemis, see tähendab üldhariduskoolis, kutseõppeasutuses või kõrgkoolis, lõpetatud õpe. Lõpetamata jäänud õpingud haridustaset ei tõsta. Iga diplomi lahutamatuks osaks on akadeemiline õiend. Kutsekeskhariduse omandamise lõputunnistuse üheks osaks on hinneteleht. Eesti hariduse infosüsteem (EHIS) on avaldatud aadressil http://www.ehis.ee. Eesti hariduse register tugineb haridust tõendavatele dokumentidele, mida on registreeritud alates aastast 2002.

Välisriigis hariduse omandanud isiku haridustase määratakse samuti kui Eestis hariduse omandanud isiku haridustase.

Eesti kvalifikatsiooniraamistiku (edaspidi *EKR*) loomine algas 2008. aastal, kui kutseseadusega sätestati 8-tasemeline kvalifikatsiooniraamistik. Alates 1. jaanuarist 2014. aastal on kasutusel uued kvalifikatsiooniraamistiku tasemed. Enne 2014. aastat välja antud kutsed on EKR-iga suhestatud ja kehtivad kuni kutsetunnistuse kehtivusaja lõppemiseni. Sihtasutuse Kutsekoda kodulehel on avaldatud kvalifikatsiooniraamistik aadressil http://www.kutsekoda.ee/et/kvalifikatsiooniraamistik/ekr\_tutvustus, kutsestandardid aadressil http://www.kutsekoda.ee/et/kutseregister/kutsestandardid ning kutseregister aadressil http://www.kutsekoda.ee/et/kutseregister/kutsetunnistused.

Põllumajandustootmise valdkonda kuuluvad praegu põllumajandustootja, aianduse ja mesinduse kutsealad. EKR-i 4. tasemele vastab põllumajandustootja tase 4, meisteraedniku tase 4 ja mesiniku tase 4. Kutse taotlemisel on nõutav kohustuslike kompetentside (läbiv kompetents) tõendamine ning spetsialiseerumisega seotud kompetentside tõendamine.

**Eelnõu punktidega 5 ja 7** tehtavad muudatused tulenevad määruse lisade 3‒6 ridade numeratsiooni muutmisest.

**Eelnõu punktis 9** sätestatakse, et kui taotleja kavandab teha investeeringu bioohutusnõuete täitmiseks, siis küsib Põllumajanduse Registrite ja Informatsiooni Amet (edaspidi *PRIA*) Veterinaar- ja Toiduameti (edaspidi *VTA*) arvamust, kas kavandatav investeering aitab kaasa bioohutusnõuete täitmisele. Pärast taotluse esitamise tähtpäeva edastab PRIA VTA-le nende taotlejate nimekirja, kes kavandavad teha investeeringu bioohutusnõuete täitmiseks, koos bioohutusnõuete täitmiseks toetatavate tegevuste nimekirjaga. VTA annab arvamuse, kas kavandav investeeringu tulemusena paraneb bioohutusnõuete täitmine, 30 kalendripäeva jooksul PRIA-lt dokumentide saamisest arvates. VTA arvamus näitab, kas kavandatav investeering või tegevus parendab olemasolevat kohustuslikku bioohutuse olukorda, kuid ei anna bioohutuse olukorra kohta laudas terviklikku hinnangut. Bioohutusnõuete täitmiseks loetakse seda, kui investeeringu tulemusena võetakse rakendatakse lisaks kohustuslikele bioohutusnõuetele asjakohaseid meetmed. VTA arvamus on teise haldusorgani arvamus haldusmenetluse seaduse § 14 tähenduses.

Taotleja võib enne toetuse taotlemist saada VTA-lt teavet oma bioohutustegevuse kohta, esitades selgitustaotluse.

**Eelnõu punktiga 10** kehtestatakse toetuse saajale lisakohustused, mis tulenevad hindamiskriteeriumitest ja mida rakendatakse juhul, kui toetuse saaja on saanud hindepunkte hindamiskriteeriumite “Investeering vähendab elektrienergiaga varustatuse katkemise riskiˮ ja “Taotleja teeb investeeringu bioohutusnõuete täitmiseksˮ alusel.

Tegemist on toetuse saaja kohustustega komisjoni delegeeritud määruse (EL) nr 640/2014 artikli 35 tähenduses. Viidatud määruses jaotatakse toetuse saaja kohustused kolmeks: toetuskõlblikkuse kriteeriumid, kohustused ja muud kohustused. Sama määruse artikli 35 lõike 1 kohaselt taotletud toetust ei maksta või maksmine tühistatakse täielikult, kui toetuskõlblikkuse kriteeriume ei täideta. Nimetatud artikli lõike 2 kohaselt taotletud toetuse maksmisest keeldutakse või maksmine tühistatakse täielikult või osaliselt, kui ei ole täidetud a) maaelu arengu programmis kehtestatud kohustused või b) vajaduse korral muud kohustused, mis on kehtestatud liidu või liikmesriigi õigusega või maaelu arengu programmiga, eelkõige seoses riigihangete, riigiabi ning muude kohustuslike standardite ja nõuetega. Toetuse saaja kohustuste rikkumise korral on võimalik lisaks toetuse maksmata jätmisele või selle maksmise täielikule tühistamisele ka osaline tühistamine. Näiteks juhul, kui toetuse taotleja on saanud hindepunkte hindamiskriteeriumite “Investeering vähendab elektrienergiaga varustatuse katkemise riskiˮ või “Taotleja teeb investeeringu bioohutusnõuete täitmiseksˮ alusel ja jätab lubatud investeeringu tegemata, siis käsitatakse seda määruse (EL) nr 640/2014 artikli 35 lõikes 1 nimetatud toetuskõlblikkuse kriteeriumi rikkumisena.

**Eelnõu punktiga 11** kehtestatakse määruse lisad 2–6 uues sõnastuses.

**Määruse lisa 2** täiendatakse, kehtestades loomakoha maksumuse piimalammaste puhul.

Kuna piimalamba loomakoha maksumuse suurus on kavandatavaid investeeringuid arvesse võttes võrreldav investeeringuga, mis tehakse piimakitse loomakohale, siis kehtestatakse piimalamba loomakoha maksumuse suuruseks sama väärtuse mis piimakitse puhul.

**Määruse lisasid 3‒6** täiendatakse hindamiskriteeriumitega “Taotleja teeb investeeringu bioohutusnõuete täitmiseksˮ, “Investeering vähendab elektrienergiaga varustatuse katkemise riskiˮ ja “Taotleja on noor põllumajandustootjaˮ. Nimetatud hindamiskriteeriumite eesmärgiks on eelistada taotlejaid, kes teevad investeeringud, mis hajutavad tootmisriske ning parandavad noorte põllumajandustootjate võimalusi saada toetust meetmest 4.1.

**Hindamiskriteerium “Taotleja teeb investeeringu bioohutusnõuete täitmiseksˮ**

Põllumajandustootmist mõjutavad riskid, mille üle tootjal endal puudub kontroll. Sellisteks asjaoludeks on näiteks ilm ja loomade haigused. Üheks oluliseks tegevuseks põllumajandustootja riskide juhtimisel on bioohutusmeetmete tõhustamine haiguste, sealhulgas tootmisettevõttesse taudide sissetoomise ennetamiseks.

Loomataudide tõrjet reguleerib loomatauditõrje seadus, milles sätestatakse loomataudi tõrjemeetmed ja reguleeritakse nende rakendamist, samuti loomataudist põhjustatud kahjude hüvitamist. Loomatauditõrje seaduse § 71 kohaselt rakendab loomapidaja loomataudi ennetamiseks järgmisi bioohutusmeetmeid:

1) isiku ja veovahendi liikumise korraldamine;

2) loomakasvatushoonesse ja -rajatisse ning loomade pidamiseks piiritletud alale kõrvalise isiku pääsemise piiramine;

3) loomakasvatushoonesse ja -rajatisse ning loomade pidamiseks piiritletud alale välisriigist saabunud isiku pääsemise piiramine enne 48 tunni möödumist selle isiku Eestisse saabumisest;

4) karja juurde toodava looma pidamine muudest loomadest eraldi, lähtudes looma taudialasest staatusest;

5) haige looma eraldamine tervetest;

6) sööda, allapanu ja muu võimaliku nakkust edasikandva materjali käitlemise korraldamine ning nimetatud materjali korrapärane puhastamine ja desinfitseerimine;

7) korrapärane näriliste ja putukate tõrje;

8) loomakasvatushoonesse ja -rajatisse ning loomade pidamiseks piiritletud alale mets- ja koduloomade pääsemise takistamine ning muud asjakohased loomataudi leviku tõkestamiseks vajalikud meetmed.

Alljärgnevalt on toodud näited põhilistest biohutusmeetmete rakendamise võimalustest loomakasvatushoones ja selle ümbruses.

* Tarastus ‒ peaks paiknema kogu ringpiiris ümber loomakasvatushoone. Tarastatud osa peab olema nii suur, et taudi puhkemisel on võimalik teha kõik taudikolde likvideerimisega seotud tegevused, välja arvatud kahjutustamine, tarastatud osas. Tarastus peab tagama, et aluspinnasega ühendatud tara kaudu oleks välistatud metsloomade sissepääs loomakasvatushoone territooriumile. Tarastuse osaks on ka väravad.
* Desobarjääride ja pääslate väljaehitamine ‒ desobarjäär tähendab nakkustekitaja leviku tõkestamist desoainega ettevõtte territooriumile ja ehitisse, kus põllumajandusloomi peetakse. Desobarjääriks loetakse desomatt või -vann, aga ka näiteks desinfitseerimisvahendid ja –seadmed, näiteks desopritsid. Kasutatavad pritsid peavad olema piisavalt võimsad ning täitma oma eesmärki.
* Personali riietus-, pesu- ja desinfitseerimisruumi ehitamine ja sisustamine; riiete kuum-desokappide ostmine ja muu selline tegevus;
* Investeering, mis tagab karja juurde toodava looma pidamise muudest loomadest eraldi, lähtudes looma taudialasest staatusest. Tegevusega võib kaasneda näiteks sigade verevõtupuuri soetamine, haige looma jälgimisseadme ostmine ja muu selline tegevus.

Vuttide puhul peab kavandatava investeeringu puhul rakendama lisaks eelnimetatud bioohutusmeetmetele ka põllumajandusministri 20. mai 2013. a määruse nr 39 „Salmonellooside tõrje eeskiriˮ §-s 24¹ sätestatud meetmeid ja abinõusid.

Euroopa Parlamendi ja nõukogu määruse (EL) nr 1305/2013 artikli 17 lõike 6 kohaselt võib juhul, kui liidu õigusega nähakse põllumajandustootjatele ette uusi nõudeid, anda toetust nendele nõuetele vastamiseks vajalike investeeringute tegemiseks kuni 12 kuu jooksul alates kuupäevast, kui need muutusid põllumajandusliku majapidamise jaoks kohustuslikuks. Kui toetuse taotleja investeerib nende nõuete täitmisse, mis on temale niigi kohustuslikud, siis puudub toetusel ergutav mõju ning toetus ei täidaks meetme 4.1 eesmärke.

Bioohutusmeetmete parema rakendamise tagamiseks peab loomapidamishoone ehitamise või selle juurde kuuluva statsionaarse seadme või loomade pidamiseks mõeldud paigaldise maksumus moodustama vähemalt 50 protsenti kogu investeeringu maksumusest.

Arvestades Eesti ohustatud tõugu loomade populatsioonide väiksust ja seetõttu ka suuremat vastuvõtlikkust loomataudidele, on ohustatud tõugu loomade kasvatamise eest määruse lisas kehtestatud kõrgemad hindepunktid. Ohustatud tõugu loomade pidamine tähendab põllumajandustootja jaoks saamata jäänud tulu või lisakulusid, mida turg neile ei hüvita.

**Hindamiskriteerium “Investeering vähendab elektrienergiaga varustatuse katkemise riskˮ**

Nimetatud hindamiskriteeriumi kehtestamise eesmärk on vähendada elektrienergiaga varustatuse katkemise riski. Elektrienergiaga varustatuse katkemise riski vähendamine on põllumajandustootjale üks võimalus, kuidas maandada tootmisega seotud riske.

Toetuse abil ostetava elektrigeneraatori võimsus peab olema piisav, et tagada toomisüksuse elektriga varustatus võimaliku elektrikatkestuse korral. Elektrigeneraatori ostmise kulude hulka arvatakse elektrigeneraatori, elektrisüsteemi ja elektripaigaldise ehitamise ning nende juurde kuuluva seadme ostmise ja vajaduse korral paigaldamise või elektrivõrguga liitumise kulud. Selline investeering aitab kaasa toetuse taotleja elektrisüsteemi ajakohastamisele. Näiteks juhul, kui laudakompleksi kuulub laut, kus peetakse nii lüpsilehmi kui ka noorkarja, siis on tootmisüksuseks lüpsilehmade või noorkarja pidamiseks mõeldud laut üksikuna või mõlemad koos.

Elektrigeneraatori võimsust kilovattides saab toetuse taotleja tõendada tehniliste dokumentide alusel, näiteks tootega kaasas olev tehniline dokumentatsioon, milles on toodud elektrigeneraatori üldkirjeldus, nagu võimsus, pinge, kaitseklass ja muud andmed. Tootmisüksuse tööks vajalikku võimsust saab taotleja tõendada enda koostatud dokumendi alusel, milles on ära näidatud kõik tootmise tagamiseks vajalikud elektritarvitid ja nende võimsused (vt tabel 1).

Tabel 1. Elektritarvitid ja nende võimsused

|  |  |
| --- | --- |
| **Tarviti** | **Võimsus W** |
| Seade 1 |  |
| Seade 2 |  |
| Seade 3 |  |
| Seade n |  |
| **Kokku** |  |

Taotlejal võib tootmisüksuse tööks vajalikku võimsust tõendada ka tootmisüksuse peakaitsme suurust näitava dokumendi nagu võrguettevõtjaga liitumislepingu või tootmisüksuse elektriprojekti alusel.

**Hindamiskriteerium “Taotleja on noor põllumajandustootjaˮ**

Et suurendada noorte põllumajandustootjate võimalusi toetuse saamiseks, täiendatakse lisasid 3‒6 hindamiskriteeriumiga “Taotleja on noor põllumajandustootjaˮ. Nimetatud hindamiskriteeriumi alusel antakse lisahindepunkte põllumajandustootjale, kellele on määratud toetus arengukava meetme 6.1 “Noorte põllumajandustootjate tegevuse alustamineˮ raames, ning noorele ettevõtjale, kellel on põllumajandusharidus. Noor ettevõtja on kehtiva määruse § 18 lõike 5 tähenduses füüsilisest isikust ettevõtja, kes on taotluse esitamise ajal kuni 40-aastane , või äriühing, kelle kõik füüsilisest isikust osanikud või aktsionärid ja juhatuse liikmed on taotluse esitamise ajal kuni 40-aastased.

Muudatuse eesmärk on toetada nende noorte põllumajandustootjate edasist arengut, kes on saanud toetust arengukava meetme 6.1 raames, või põllumajandusharidusega noori ettevõtjaid. Muudatus aitab noortel ettevõtjatel, kes soovivad oma tootmist laiendada või edasi arendada, tõenäolisemalt kvalifitseeruda meetme 4.1 raames toetuse saajaks.

**Hindamiskriteerium “Taotleja teeb investeeringu sõnnikuhoidla ehitamiseksˮ**

Selle hindamiskriteeriumi puhul vähendatakse hindepunktide arvu põllumajandustootjal, kes võtab kohustuse katta oma sõnnikuhoidla jäiga või elastse kattega katusega ning kelle sõnnikuhoidlasse kavandatav investeeringu tulemusena on tagatud, et see mahutab taotleja tootmisüksuses peetavate loomade vähemalt 12 kuu sõnniku koguse. Arengukava meetme 4.1 VI taotlusvooru hindamistulemustest selgus, et nimetatud põllumajandustootjate hindepunktide arv ületas toetuse taotlejate keskmist hindepunktide arvu tegevusvaldkonnas “Piimatootmineˮ kuue hindepunkti võrra (keskmine hindepunktide arv vastavalt 23 ja 29), tegevusvaldkonnas “Loomakasvatus (välja arvatud piimatootmine ja mesindus)ˮ viie hindepunkti võrra (keskmine hindpunktide arv vastavalt 24 ja 29), tegevusvaldkonnas “Muude põllumajandussaaduste tootmine (kaasa arvatud mesindus)ˮ viie hindepunkti võrra (keskmine hindpunktide arv vastavalt 25 ja 30) ning tegevusvaldkonnas “Teravilja, õliseemnete ja valgurikaste taimede kasvatamineˮ nelja hindepunkti võrra (keskmine hindpunktide arv vastavalt 25 ja 29). Kõnealusele hindamiskriteeriumile vastamine tõstis nende taotlejate keskmist hinnet võrreldes teiste taotlejatega ebaproportsionaalselt palju. Kuna arengukava meetme 4.1 eesmärkideks on peale keskkonnahoidlike põllumajandus- ja loomakasvatusehitiste rajamise, uuendamise ja keskkonnasõbraliku energia tarnekindluse ka tootmise kaasajastamise ja ühise majandustegevuse edendamine ning keskkonnasõbraliku energia tarnekindluse edendamine, siis ühe hindamiskriteeriumi domineerimine ei või saada takistuseks meetme ülejäänud eesmärkide saavutamisel.

Et tagada Euroopa Parlamendi ja nõukogu direktiiviga (EL) 2016/2284, mis käsitleb teatavate õhusaasteainete riiklike heitkoguste vähendamist, millega muudetakse direktiivi 2003/35/EÜ ning tunnistatakse kehtetuks direktiiv 2001/81/EÜ (EMPs kohaldatav tekst) (ELT L 344, 17.12.2016, lk 1–31), Eestile pandud kohustustuste täitmist, lõpetatakse laguuntüüpi sõnnikuhoidlate eest lisahindepunktide andmine hindamiskriteeriumi “Laguuntüüpi sõnnikuhoidla ehitamine moodustab üle 50,00% taotlusega kavandatava koguinvesteeringu maksumusestˮ alusel.

Keskkonnauuringute Keskuse poolt tellitud ja 2018. aastal valminud töö “Loomakasvatusest eralduvate saasteainete heitkoguste inventuurimetoodikate täiendamine ja heite vähendamistehnoloogiate kaardistamineˮ kohaselt toimub põllumajandusest lähtuv suurim ammoniaagiheide laguuntüüpi sõnnikuhoidlatest. Samuti on laguuntüüpi hoidla ammoniaagiheide suurem kui teist tüüpi sõnnikuhoidlate puhul.

Määruse lisade 3‒6 hindamise alakriteeriumi “Lisapunktid, kui sõnnikuhoidla, välja arvatud sügavallapanuga lauda ehitamine, tagab taotleja tootmisüksuses peetavate loomade vähemalt 12 kuu sõnniku koguse mahutavuseˮ puhul loetakse ka laudas oleva sõnniku mahutamiseks ettenähtud reservuaari maht taotleja tootmisüksuses kavandatava sõnnikuhoidla 12 kuu sõnniku mahutavuse hulka. Muudatus võimaldab täpsemini arvutada tootmisüksuses peetvate loomade 12 kuu sõnniku koguse hoiustamiseks vajaliku sõnnikuhoidla mahutavust.

Määruse lisade 3‒6 hindamiskriteeriumi puhul “Investeering tehakse vedelsõnnikulaoturi ostmiseksˮ antakse lisahindepunkte, kui ostetav vedelsõnnikulaotur on kantud ELÜPS-i § 99 lõike 6 kohaselt põllumajandustoetuste ja põllumassiivide registrisse kui segamis‑, avalõhe-sisestus-, sulglõhe-sisestus-, kõrgsurve-sisestusseadisega laotur. Eelnimetatud sõnnikulaoturite nimekirja lisatakse düüsidega vedelsõnniku lohislaotur, kuna selle kasutamine põhjustab vähem ammoniaagiheidet kui paisk- või lõhisseadisega sõnnikulaotur.

**Hindamiskriteerium** **“Taotleja suhtes ei ole “Eesti maaelu arengukava 2007–2013ˮ meetme 1.4 “Põllumajandusettevõtete ajakohastamine” raames tehtud toetuse maksmise otsust ega käesoleva toetuse raames tehtud taotluse rahuldamise otsustˮ**

Selle hindamiskriteeriumi puhul vähendatakse kõigis tegevusvaldkondades maksimaalsete hindepunktide arvu kahe hindepunkti võrra.

Kunstlikult tekitatud tunnustamata tootjarühmad on tekitanud toetuse taotlejate vahel ebavõrdset konkurentsi taotluste hindamisel, kuna vahetult enne toetuse taotlemist moodustatud tunnustamata tootjarühmad on saanud taotluste hindamisel lisahindepunkte nii hindamiskriteeriumi “Taotleja on tootjarühmˮ kui ka hindamiskriteeriumi “Taotleja suhtes ei ole „Eesti maaelu arengukava 2007–2013ˮ meetme 1.4 “Põllumajandusettevõtete ajakohastamine” raames tehtud toetuse maksmise otsust ega käesoleva toetuse raames tehtud taotluse rahuldamise otsustˮ alusel. Et vältida taotluste hindamisel ebavõrdseid tingimusi kunstlikult tekitatud tunnustamata tootjarühmade ja teiste taotlejate vahel, vähendatakse hindamiskriteeriumi “Taotleja suhtes ei ole Eesti maaelu arengukava 2007–2013ˮ meetme 1.4 “Põllumajandusettevõtete ajakohastamine” raames tehtud toetuse maksmise otsust ega käesoleva toetuse raames tehtud taotluse rahuldamise otsustˮ puhul maksimaalsete hindepunktide arvu kahe hindepunkti võrra. Kuna eelnimetatud hindamiskriteeriumi sihtgrupiks on valdavalt väikese müügituluga ettevõtjad, kelle võimalike hindepunkide summa väheneb, siis tõstetakse neil lisaks hindepunkte hindamiskriteeriumi **“Taotleja, kes tõenäoliselt vajab investeeringu tegemiseks toetust enamˮ** puhul.

**Eelnõu lisas 3** muudetakse hindamiskriteeriumi “Taotleja tegeleb maatõugu piimaveiste kasvatamisega” sõnastust. Muudatuse kohaselt saab hindepunkte taotleja, kes peab taotlemise tähtajale vahetult eelnenud kuu viimase päeva seisuga põllumajandusloomade registri andmetel vähemalt 6–20 maatõugu piimalehma, kelle osakaal kõigis taotleja peetavates piimalehmades on üle 20,00%, või taotleja, kellel on karjas 21 või enam maatõugu piimalehma. Kuna tegevusvaldkond “Piimatootmineˮ on suunatud eeskätt piimatootjatele, siis on määruse muudatuse tulemusena võimalik enam anda toetust nendele põllumajandustootjatele, kelle maatõugu loomade osakaal karjas on suur. Ohustatud tõugu loomade pidamine tähendab põllumajandustootjate jaoks vähenenud tulu või lisakulusid, mida turg neile ei hüvita. Muudatus aitab välistada võimaluse, et suuremat piimalehma karja pidavad piimatootjad hakkavad maatõugu piimalehmi pidama selleks, et saada lisahindepunkte hindamiskriteeriumi “Taotleja tegeleb ohustatud tõugu (eesti maatõugu) piimaveiste kasvatamisegaˮ alusel.

**Eelnõu lisas 4** kehtestatakse uus hindamiskriteerium “Taotlusega kavandatava koguinvesteeringu maksumusest üle 50,00% moodustab kuivati ostmisse, ehitamisse või katla või põleti ostmisse ja paigaldamisse tehtud investeering, mis võimaldab küttena kasutada bioloogiliselt taastuvaid või vähem CO2-heidet tekitavaid energiaallikaidˮ.

Nimetatud hindamiskriteeriumi kehtestamine aitab täita “Energiamajanduse arengukavas aastani 2030ˮ ja “Eesti kliimamuutustega kohanemise arengukavas aastani 2030ˮ seatud eesmärke ning „Kliimapoliitika põhialused 2050ˮ eesmärke. „Energiamajanduse arengukavas aastani 2030ˮ on seatud taastuvenergia ja kasvuhoonegaaside kohta järgmised olulisemad eesmärgid.

* Taastuvenergia osakaal energia lõpptarbimises peab aastal 2020 olema 25% (kohustuslik eesmärk tulenevalt taastuvenergia direktiivist 2009/28/EÜ).
* EL-i heitkoguste kauplemissüsteemi väliste sektorite summaarne kasvuhoonegaaside heitkogus atmosfääri võib aastaks 2020 kasvada kuni 11% (6,27 miljonit tonni CO2 ekvivalenti) võrreldes 2005. aastaga (5,65 miljonit tonni CO2 ekvivalenti) (kohustuslik eesmärk tulenevalt Euroopa Parlamendi ja nõukogu otsusest 406/2009/EÜ ja konkurentsivõime kavast „Eesti 2020ˮ).

„Eesti kliimamuutustega kohanemise arengukava aastani 2030ˮ kohaselt on keskkonnasõbralike taime- ja loomakasvatustehnoloogiate rakendamine põllumajanduses kasvuhoonegaaside ja ammoniaagiheitme pidurdamisel üheks olulisemaks küsimuseks. „Kliimapoliitika põhialused 2050ˮ annavad suunise suurendamaks põllumajandussektori tootlikkust ja tõhustada ressursikasutust, et vähendada kasvuhoonegaaside heidet toodangu ühiku kohta. Sealjuures keskendutakse sõnnikukäitluse keskkonnasõbralikumaks muutmisele, et piirata ammoniaagiheidet.

Biokütusena kasutatakse katelseadmetes peamiselt puidusaadusi nagu küttepuud, puiduhake, puidujäätmed, põhk või teraviljajäätmed. Hakkepuit kui taastuvenergia saastab oluliselt vähem keskkonda oma väiksema CO2 eritusega võrreldes fossiilsete kütustega. Biokütustest soojuse saamise lahendused on küll kallimad, kuid tänu odavama kütuse kasutamisele on võimalik investeeringu tegemise kulud tagasi teenida, arvestades, et sama viljakoguse juures vajamineva soojuse tootmine on hakkepuidul töötava katlaga kordi soodsam kui fossiilse kütusega töötava katla puhul.

Keskkonnaministri 27. detsembri 2016. a määruse nr 86 „Välisõhku väljutatava süsinikdioksiidi heite arvustusliku määramise meetodid” lisa 2 (Kütuse süsiniku eriheited) kohaselt on vedelgaasi ja maagaasi eriheited väiksemad kui sekundaarsetel kütustel, nagu näiteks bensiin, diislikütus, kerge kütteõli. Seetõttu eelistakse vedelgaasi ja maagaasi küttel töötavaid kuivateid sekundaarsel kütusel töötavatele kuivatitele.

**Eelnõu lisas 6 lisatakse hindamiskriteeriumi** “Investeering tehakse valdkonda, kus Eesti isevarustatuse tase ei ole täidetudˮ lisahindepunktid, kui toetuse taotleja kavandab investeeringut metsataimede kasvatamisse. Keskkonnaministeeriumis 2017. aastal valminud analüüsis “Kultiveerimismaterjali analüüs 2014–2016. Metsataimede kasutusvajaduse prognoosimineˮ on toodud esile, et Eestis kasvatatud metsataimede toodang ei ole jätkuvalt piisav metsauuendamise vajaduse katmiseks. Lähtuvalt kavandatud raiemahust ja kasvukohatüüpide jagunemisest on vajalik juurde toota ligikaudu kolm miljonit metsataime. Muudatus aitab kaasa Eesti kohustuste täitmisele kliima- ja energiaeesmärkide saavutamiseks.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548) ning komisjoni delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.06.2014, lk 48–73).

Eelnimetatud Euroopa Liidu õigusaktidega saab tutvuda internetis Euroopa Liidu õigusaktide andmebaasis aadressil <http://europa.eu.int/eur-lex>.

**4. Määruse mõjud**

Määrusel on positiivne mõju nii keskkonnale kui ka majandusele.

Määruse muudatuste tulemusena saab taotleja erinevate tegevuste kaudu maandada oma tootmisega seotud riske, tagades ühtlasi arengukava eelarvevahendite tõhusama kasutamise.

Määruse muudatus, mille kohaselt eelistatakse põllumajandustootjat, kes investeerib bioohutusnõuete täitmisesse ja elektrigeneraatori ostmisesse eesmärgiga vähendada elektrienergiaga varustatuse katkemise riski, aitab põllumajandustootjal tootmisriske paremini juhtida.

Määruse muudatus, mille kohaselt eelistatakse noortle ettevõtjat, võimaldab tal majandustegevust arendada arengukava meetme 4.1 eelarvevahendite abil.

Määruse muutmine ei too VTA-le kaasa märkimisväärset töökoormuse suurenemist seoses bioohutusnõuete täitmise kindlakstegemisega, sest arvamuse andmine ei eelda loomakasvatushoone külastust.

Hindamiskriteeriumite “Investeering vähendab elektrienergiaga varustatuse katkemise riskiˮ ja “Taotleja teeb investeeringu bioohutusnõuete täitmiseksˮ kehtestamine aitab kaasa EAFRD toetusraha ja Eesti kaasfinantseeringuna antava toetusraha eesmärgipärasele ja täielikule kasutamisele.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Põllumajandusettevõtjate investeeringutoetust rahastatakse 85% ulatuses EAFRD-st ning 15% ulatuses Eesti riigi riigieelarvest. Arengukava meetme 4.1 kogueelarve on  148,3 miljonit eurot, millest Euroopa Liidu osa on 85% (126,1 miljonit eurot) ja Eesti riigi kaasfinantseering 15% (22,2 miljonit eurot). Kokku on meetme 4.1 raames toimunud kuus taotlusvooru, mille jooksul on määratud kokku 137,3 miljonit eurot toetust (93% kogu eelarvest). Määruse muudatus ei too kaasa lisakulusid ega tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati kooskõlastamiseks Rahandusministeeriumile, Majandus- ja Kommunikatsiooniministeeriumile ning Keskkonnaministeeriumile õigusaktide eelnõude elektroonilise kooskõlastamise infosüsteemi EIS kaudu ning arvamuse avaldamiseks PRIA-le.

Majandus- ja Kommunikatsiooniministeerium, Keskkonnaminsiteerium ning Rahandusministeerium kooskõlastasid eelnõu vaikimisi.

Eesti Talupidajate Keskliidult ja MTÜ-lt Eesti Noortalunikud tulnud märkuste kohta on koostatud tabel ning tehtud asjakohased täiendused.

(allkirjastatud digitaalselt)

Tiina Saron

Kantsler